Na redu privatni mirovinski računi? (9/12/04) - 2004-12-09
Nitko ne spominje otkuda će administracija namaknuti oko bilijun dolara za privatizaciju
Tihi rat predsjednika Busha je onaj za reformu državnog mirovinskog sustava, piše "Christian Science Monitor". Taj je rat počeo proteklog vikenda s kampanjom lobiranja u korist stvaranja privatnih mirovinski računa unutar državnog sustava. Prema bostonskom listu, radi se o temeljnoj promjeni stupa američke unutrašnje politike. Za sada, nitko niti ne spominje neku zakonsku mjeru koja bi potekla iz Bijele kuće, ili uživala predsjednikovu podršku. Sve se zbiva mnogo tiše: probrani zakonodavci bili su već pozvani u Bijelu kuću na male razgovore uz kavu o penzijskom sustavu poznatom kao Social Security. No, ponavlja bostonski list, tiho ili glasno, nitko ne spominje otkuda će administracija financirati oko bilijun dolara – koliko se procjenjuje da bi koštala tranzicija sadašnjeg sustava prema poluprivatiziranom. "New York Times" piše kako su se čelnici pokreta za prava homoseksualaca u Americi našli u središtu vrlo žučne i sve javnije rasprave oko toga bi li se trebali okrenuti umjerenijim ciljevima nakon što je u 11 saveznih država odobren amandman ustavu kojim se zabranjuje istospolni brak. Upravo nedavno je najveća takva organizacija u sjedinjenim Državama za dopredsjendika po prvi puta imenovala osobu koja je heteroseksualne orijentacije i usvojila skromnije ciljeve rada u skladu s – kako je rečeno – 'političkom realnošću'. "Washington Post" se bavi najvećim masovnim paležom u povijesti ovog grada. Još uvijek nepoznati palikuće podmetnuli su požare u 30 kuća u jednom novom naselju koje se tek gradi. Građani su toliko ogorčeni takvim činom da su donacijama malih biznisa prikupljena sredstva za nagradu za informacije o počiniteljima paleža u visini od 100 tisuća dolara. Motiv paleža se još ne zna, premda se radi o području koje je izazivalo žučne bitke zbog zaštite okoliša